சிறப்பு சேவைகள் மற்றும் கட்டுரைகள்
நிலையான மற்றும் ஆரோக்கியமான பூமி பற்றிய உணர்வு நிலையை உலகமுழுவதும் தூண்டி எழச் செய்யும் முயற்சியாக சர்வதேச யோகா தினம் அமைந்துள்ளது: மக்களவை உறுப்பினர் திரு ராஜீவ் சந்திரசேகர்
மத்திய தகவல் மற்றும் ஒலிபரப்பு அமைச்சகத்தின் கீழ் இயங்கும் கோயம்பத்தூர் மக்கள் தொடர்பு கள அலுவலகம், பத்திரிக்கை தகவல் அலுவலகத்துடன் இணைந்து “சர்வதேச யோகா தினம்- கொவிட்-19 தொற்றைத் தடுப்பதற்கான உத்தியாக யோகா” என்ற தலைப்பில் ஜூன் 21 மதியம் இணையதள கருத்தரங்கிற்கு ஏற்பாடு செய்திருந்தது.
இதில் தலைமை உரை நிகழ்த்திய கூடுதல் தலைமை இயக்குநர் திரு மா. அண்ணாதுரை, ஐஐஎஸ், தனது மருத்துவப் பலன்களால் உலகளவில் யோகா அனைவராலும் ஏற்றுக்கொள்ளப்பட்டு இருப்பதாகவும், இளம் தலைமுறையினர் யோகா பயிற்சியை மேற்கொள்வதில் அதிக ஆர்வம் காட்டி வருவதாகவும் கூறினார். உயிர் கொல்லியான பெருந்தொற்றுக்கு எதிராக உலகம் போராடி வரும் இந்தத் தருணத்தில் “ஆரோக்கியத்திற்கு யோகா” என்ற இந்த ஆண்டின் கருப்பொருள் மிகப் பொருத்தமானதாக அமைந்துள்ளது.
கருத்தரங்கில் சிறப்புரை நிகழ்த்திய நாடாளுமன்ற உறுப்பினர் திரு ராஜீவ் சந்திரசேகர், வசுதேவ குடும்பகம் என்ற ஒட்டுமொத்த உலகை ஒரே சமூகமாகக் கருதும் நமது கலாச்சார நடைமுறைகளுடன் உலகை ஒன்றிணைக்கும் இந்தியாவின் பரிசாக யோகா அமைகிறது என்று கூறினார். ஆரோக்கியமும், சுகாதாரமும் உலகளவில் மிக முக்கிய அம்சங்களாக வளர்ந்து வருவதை கொவிட் போன்ற பெருந்தொற்றுக்கள் எடுத்துரைக்கின்றன. கடந்த 7 ஆண்டுகளுக்கு முன்னர் உலக அரங்கில் பிரதமர் திரு நரேந்திர மோடி மேற்கொண்ட நடவடிக்கைகளைப் பாராட்டிய திரு ராஜீவ், சிறந்த தடுப்பு முயற்சியாகவும், உள்ளார்ந்த சிகிச்சையை அளிப்பதிலும் யோகா மேம்பட்டுள்ளது என்பதை உணர்ந்ததால் சர்வதேச யோகா தினக் கொண்டாட்டங்களை உலக நாடுகள் ஏற்றுக் கொண்டிருப்பதாகத் தெரிவித்தார். இதுபோன்ற பூமியின் நிலையான மற்றும் நல்வாழ்விற்கான உணர்வு நிலையை உலகம் முழுவதும் தூண்டி எழச்செய்யும் முயற்சியாக சர்வதேச யோகா தினம் அமைகிறது என்று அவர் கூறினார்.
செய்தித் தளங்கள்/ மின்னணு தொலைக்காட்சிகள்/ பருவ இதழ்கள் அடங்கிய புதுதில்லியின் க்ளோபல் கவர்னன்ஸ் நியூஸ் குரூப்பின் தலைவர் திரு குமார் ராகேஷ் பேசுகையில், உலகளவில் யோகாவை பிரபலமடையச் செய்ததற்காக நமது பிரதமருக்கு நன்றி தெரிவித்தார். வருடங்கள் கடந்து போகையில் யோகாவிற்கு ஆதரவளிக்கும் நாடுகளின் எண்ணிக்கையும் அதிகரித்து வருவதாக யோகா பயிற்சியை மேற்கொள்ளும் அவர் கூறினார்.
“யோகாவினால் ஏற்படும் எண்ணற்ற மருத்துவப் பலன்களால் எந்த ஒரு நாகரிகத்தாலும் அது சிறந்த முன்னேற்றமாக பரவலாக கருதப்படுகிறது”, என்று கோயம்பத்தூர் கற்பகம் உயர்கல்வி அகாடமியின் ஆராய்ச்சிப் பிரிவு இயக்குநர் லெப்டினன்ட் டாக்டர் கே பி ஸ்ரீதர் தமது உரையின் போது தெரிவித்தார். மாறிவரும் காலங்களில் ஒருவரது மன அழுத்தத்தைக் குறைப்பதில் யோகா பயிற்சி உதவிகரமாக இருப்பதாக அவர் குறிப்பிட்டார். மேலும், மனநலன் மற்றும் உடல்நலனை மேம்படுத்துவதிலும் யோகா உத்வேகம் அளிப்பதாக அவர் கூறினார்.
சர்வதேச யோகா தினத்தை முன்னிட்டு கற்பகம் உயர்கல்வி அகாடமி, பல்வேறு போட்டிகள் மற்றும் யோகா செயல்முறைகளை இணையதளம் மூலம் நடத்தி வருவதாக அந்த நிறுவனத்தின் விரிவாக்கத் திட்ட இயக்குநர் டாக்டர் ஏ. தர்மராஜ் கூறினார்.
புதுச்சேரி யோகா இன்டர்நேஷனல் மையத்தின் நிறுவனர்/இயக்குநர் யோகா குரு டாக்டர் கோவிந்தராட்ஜலௌ குமரன் பேசுகையில், ஒருவரது முழுமையான ஆரோக்கியத்திற்கு யோகா சிறந்த பலனை அளிப்பதாகவும், பொதுமக்கள் அதனை தீவிரமாகப் பின்பற்ற வேண்டும் என்றும் வலியுறுத்தினார். கடந்த 25 ஆண்டுகளுக்கும் மேலாக யோகாவை பயிற்றுவிக்கும் ஆசானாக, மக்களிடையே, குறிப்பாக தமது மாணவர்களிடையே யோகாவினால் ஏற்பட்டிருக்கும் சிறந்த மாற்றங்களை அவர் நேரடியாகக் கண்டுள்ளார். ஒரு சில முக்கிய யோகா ஆசனங்களை செய்து காண்பித்த அவர், சுகாதாரப் பலன்களை வழங்குவதுடன் ஒருவரது உள்ளார்ந்த உணர்வு நிலைகளையும் யோகா தூண்டுவதாகக் கூறினார்.
நான்கு கின்னஸ் சாதனைகளைப் படைத்துள்ள திருப்பூரை சேர்ந்த யோகா வைஷ்ணவி, ஒரு சில கடுமையான யோகா பயிற்சிகளை செய்து காண்பித்து, பார்வையாளர்களை வியப்பில் ஆழ்த்தினார். முன்னதாக, மண்டல மக்கள் தொடர்பு அலுவலக இயக்குநர் திரு ஜே காமராஜ் வரவேற்புரை நிகழ்த்தினார்.
கோயம்பத்தூர் கள மக்கள் தொடர்பு அலுவலகத்தின் துணை இயக்குநர் திருமதி கரீனா பி தெங்கமம், வலைதள கருத்தரங்கில் கலந்து கொண்ட சிறப்பு விருந்தினர்கள் மற்றும் பார்வையாளர்களுக்கு நன்றி தெரிவித்தார்.
பங்கேற்பாளர்களின் பின்னூட்டங்கள் மற்றும் கேள்விகளுக்கு கருத்தரங்கில் விடை அளிக்கப்பட்டதுடன், அவர்களுக்கு மின்னணு சான்றிதழ்களும் வழங்கப்பட்டன. வலையொளி வாயிலாக இந்த இணையதள கருத்தரங்கம் நேரலையாக ஒளிபரப்பப்பட்டது. அதன் இணைப்பை இங்கே காணலாம்:
https://youtu.be/vFsu5yrH43o
•••••••••••••••
(Visitor Counter : 72